
CerinȚe caiet de practicĂ stagiu ANUL II SEMESTRUL I
ContabilitateA ORGANIZAȚIILOR NON-PROFIT                                         2026

I. CONDIȚII GENERALE DE PROMOVABILITATE A CAIETULUI DE PRACTICĂ

 Cerințele vor fi rezolvate obligatoriu folosind un SOFT DE CONTABILITATE, la alegere, care va fi prezentat la evaluare. Inexistența programului de contabilitate sau imposibilitatea prezentării acestuia în momentul examinării, indiferent de motivul invocat, conduce la NEPROMOVABILITATEA probei practice! 

 Cerințele privind rezolvarea și susținerea proiectului presupun inclusiv existența unui DOCUMENT WORD în care veți face o prezentare coerentă a modului în care ați răspuns cerințelor, făcând trimiteri la articolul/articolele din OMFP 3103/2017 și Codul fiscal.
Cu titlu de exemplu documentul WORD va cuprinde: contractele încheiate; justificarea încadrării unor bunuri achiziționate ca imobilizări sau stocuri; justificarea încadrării unor bunuri achiziționate sau cheltuieli efectuate ca aparținând activității non-profit sau economice; alegerea perioadei și metodei de amortizare; cum se contabilizează facturile primite și de ce; modul de calcul al costului de producție: ce cheltuieli se includ, ce rată de repartizare ați ales și de ce; cum se emite factura în cazul unor vânzări: cu TVA sau fără, cu ce cotă, și de ce; ce documente se depun dacă devenim plătitori de TVA, de ce; justificarea cheilor de repartizare alese pentru a împărți cheltuielile comune pe cele două categorii de activități: economică și non-profit;  justificarea unor cheltuieli ca fiind deductibile/nedeductibile, sau a unor venituri ca fiind impozabile/neimpozabile la calculul rezultatului fiscal;... etc.

Inexistența fișierului WORD sau imposibilitatea prezentării acestuia în momentul examinării, indiferent de motivul invocat, conduce la NEPROMOVABILITATEA probei practice!  

 Cerințele caietului de practică vor fi rezolvate INTEGRAL, de la prima înregistrare contabilă, până la ultima, de la primul, până la ultimul document fiscal. Lipsa unei singure înregistrări contabile la data de 31.12.2026, nemaivorbind de situațiile financiare sau declarații fiscale conduce la NEPROMOVABILITATEA probei practice! 

 Simpla prezentare a caietului de practică întocmit corect NU vă garantează promovabilitatea. Trebuie să demonstrați în timpul examinării că nu întâmpinați dificultăți în identificarea și justificarea tranzacțiilor, a documentelor justificative, a registrelor contabile, a registrelor și declarațiilor fiscale. 

 Cerințele caietului de practică NU se vor rezolva în cadrul întâlnirilor de stagiu. Pentru aprecierea notei finale aferentă caietului de practică examinatorii vor avea în vedere:

 documentarea legislativă atât juridică, contabilă cât și fiscală;

 raționamentul profesional pentru soluționarea aspectelor cerute;

 justificarea alegerii făcute în situațiile în care există tratamente contabile alternative, informații parțial corelate pe care trebuie să le observați, rezolvați și justificați. 


II. CONSIDERAȚII GENERALE LEGATE DE DOMENIUL DE ACTIVITATE AL ASOCIAȚIEI 

 Scopul și obiectivele asociației: asociații de protecție a animalelor (câini, pisici, ponei, păsări, etc)

 Asociația NU este de utilitate publică.

 Sediul social: la alegere.

 Luna înființării: ianuarie 2026.

 Asociația va desfășura încă de la înființare activități economice pe care le veți propune dumneavoastră.

 Pe lângă aspectele propuse de dumneavoastră veți mai avea în vedere faptul că:

asociația dispune de o clinică veterinară prin care oferă servicii de tratament atât propriilor animale din adăpost cât și contra cost proprietarilor animalelor de companie (exemplu sterilizare, operații, tratamente, etc)
asociația dispune de o pensiune destinată animalelor de companie aduse de proprietarii lor pe perioada cât timp aceștia lipsesc de la domiciliu; în plus există și opțiunea vizitelor la domiciliu;
asociația dispune și de o școală de dresaj câini de rasă și una de călărie ponei;
asociația va achiziționa, inscripționa, vinde și dona diverse materiale în scopul educării populației cu privire la protecția animalelor.  

III. CONSIDERAȚII GENERALE LEGATE DE ASPECTELE CONTABILE ȘI FISCALE

 În tranzacțiile în care nu sunt precizate în mod expres valorile totale sau unitare, acestea rămân la latitudinea dumneavoastră;

 În cazul în care nu se precizează în mod expres, veți justifica încadrarea activelor cumpărate în categoria imobilizărilor sau stocurilor, iar în ipoteza încadrării în categoria imobilizărilor corporale veți alege, conform reglementărilor legale, metoda și perioada de amortizare. De asemenea, veți justifica încadrarea activelor, fie în activitatea non – profit, fie în activitatea economică, fie în cadrul ambelor activități; 

 Pentru evaluarea stocurilor la ieșire se utilizează metoda LIFO.

 Pentru fiecare lună veți avea în vedere:

 contabilizarea și plata facturilor privind achiziția și plata facturilor privind achiziția hranei pentru animale;
 contabilizarea și plata facturilor de utilități; 
 contabilizarea cheltuielilor cu salariile angajaților și contribuțiile sociale obligatorii ale asociației, reținerea impozitelor și plata salariilor nete;
 contabilizarea amortizării imobilizărilor necorporale și corporale;

 Asociația are de la înființare salariați (numărul de salariați este la latitudinea dumneavoastră); 

 La jumătatea lunii ianuarie asociația optează pentru a se înregistra în scop de TVA. Data comunicării de către ANAF a Deciziei privind înregistrarea în scopuri de TVA este 01 februarie 2026;

 La începutul lunii februarie   asociația se înscrie în Registrul entităților/unităților de cult pentru care se acordă deduceri fiscale. Veți preciza care este demersul și veți completa formularele necesare.

 La sfârșitul lunii martie asociația încasează sumele primite din impozitul pe venit datorat de persoanele fizice. (Se prezintă formularul 230);

 Prin excepție de la practica specifică, jurnalul de cumpărări, jurnalul de vânzări, registrul jurnal, balanța de verificare se întocmesc o singură dată pentru întreaga perioadă (data înființării – 31 decembrie 2026). Excepție fac declarațiile de TVA (D 300), respectiv de impozit pe profit (D 101), pentru care se respectă termenele prevăzute de lege. 

 La sfârșitul anului se completează Registrul inventar și se elaborează situațiile financiare, (Bilanț, Contul rezultatului exercițiului și Declarația privind situația de trezorerie).

 La închiderea exercițiului financiar veniturile din activități economice vor depăși echivalentul a 15.000 euro. Din activitatea economică se va obține profit.

  De asemenea, din activitatea non-profit se va obține un excedent.

 Ulterior închiderii exercițiului financiar veți repartiza excedentul din activități non-profit și profitul din activități economice pe destinații.


IV. OPERAȚIUNILE REALIZATE DE ASOCIAȚIE 

LUNA IANUARIE:

 Se vor prezenta etapele înființării asociației, etape în care veți avea în vedere:

 Se vor include documentele necesare pentru plata rezervării denumirii persoanei juridice fără scop patrimonial.
 Pentru sediul social se optează pentru un contract de comodat încheiat cu unul dintre membrii fondatori (se prezintă contractul de comodat). 
 Se vor include documentele necesare pentru plata unui avocat care redactează Statutul Asociației. Avocatul, persoană juridică română, înregistrată în scop de TVA va emite asociației o factură pentru serviciile prestate.
 Se prezintă un extras din Statut în ceea ce privește menționarea scopului și a obiectivelor asociației și categoriile de resurse patrimoniale ale asociației.

OBSERVAȚIE: Acordați atenție acestui aspect întrucât asociațiile, fundațiile și federațiile pot desfășura orice alte activități economice directe, dacă acestea au caracter accesoriu și sunt în stransă legatură cu scopul principal al persoanei juridice. În plus, tot în funcție de acest aspect se va face distincția între veniturile fără scop patrimonial și veniturile economice. Statutul NU va fi prezentat în mod expeditiv ci va fi gândit și justificat funcție de precizările și tranzacțiile detaliate mai jos precum și de propunerile dumneavoastră.

 Se prezintă documentele necesare constituirii patrimoniului asociației.
 Se vor include documentele justificative necesare pentru obținerea cazierului fiscal.
 Se vor include documentele necesare pentru plata taxei judiciare de timbru pentru înscrierea în Registrul Asociațiilor și Fundațiilor.

Prin urmare veți contabiliza operațiunile specifice începerii activității, cu prezentarea documentelor justificative aferente fiecărei operațiuni așa cum s-au menționat mai sus. 

 Veți contabiliza cheltuielile de constituire în ipoteza în care acestea au fost suportate de către membri fondatori. Politica Asociației a fost de a capitaliza cheltuielile de constituire.

 Asociația încasează cotizațiile membrilor: prin casierie și în contul curent. Ulterior, în luna decembrie veți avea în vedere faptul că un membru plătește în avans cotizația aferentă anului următor. 

 Asociația încasează contribuții bănești ale unor simpatizanți: prin casierie și în contul curent.

 Primele animale de companie primite în adăpost sunt 20 de cățeluși și 10 pisicuțe donate de proprietarii care, fie nu le mai pot îngriji, fie se mută din localitate.

 În vederea construcției clinicii veterinare asociația negociază cu un constructor, persoană juridică înregistrată în scop de TVA. Inițial se primește de la constructor o factură de avans în vederea demarării construcției. Veți stabili valoarea avansului. Construcția începe în luna ianuarie și va fi finalizată în luna martie.

 Asociația achiziționează un site și case de marcat de la o persoană juridică înregistrată în scop de TVA. Pentru plata facturii înainte de scadență asociația va primi de la furnizorul său un scont de decontare.

 Asociația achiziționează de la un furnizor din Italia înregistrat în scop de TVA  un sistem de camere de luat vederi care este pus în funcțiune la data achiziției. Prin achiziția acestui sistem nu se depășește plafonul de 10.000 euro. La data plății furnizorului cursul de schimb valutar va fi ales de către dumneavoastră astfel încât să rezulte o diferență favorabilă de curs valutar. 

 Asociația importă din SUA aparatură medicală pentru clinica veterinară. Veți stabili taxa vamală și cursul de schimb la data achiziției. Aparatura medicală este pusă în funcțiune în luna martie când va fi recepționată clinica și este clasificată în categoria imobilizărilor corporale. Veți alege perioada de amortizare. Toate taxele necesare vor fi plătite. Furnizorul nu va fi achitat.

LUNA FEBRUARIE:

 Asociația primește de la constructor prima factură. Veți stabili valoarea facturii, veți plăti factura cu regularizarea avansului.

 Asociația achiziționează de la un furnizor persoană juridică română înregistrată în scop de TVA laptop-uri. Odată cu laptop-urile se achizitioneaza și sistemul de operare (software) și o licență antivirus valabilă un an. Laptop-urile sunt puse în funcțiune la data achiziției. Factura primită de la furnizor va cuprinde cele trei poziții: laptop-uri, sistem de operare și licență. Se achită datoria față de furnizor din contul bancar.

 Asociația primește prin donație o casă de la urmașii unui membru fondator care a decedat (se prezintă contractul de donație). Contabilizată la valoarea justă, casa este dată în funcțiune la data donației și va fi utilizată drept pensiune pentru cazarea animalelor de companie.

 Asociația primește prin sponsorizare cuști pentru transportul animalelor (se prezintă contractul de sponsorizare). Cuștile sunt date în consum la data primirii.

 Asociația achiziționează de la un furnizor roman înregistrat în scop de TVA o centrală de încălzire și un sistem de aerisire-răcire. Pentru această achiziție asociația a primit din partea furnizorului ALMA o reducere de 100%. 

 Asociația demarează o campanie în scopul educării populației, mai ales a copiilor,  cu privire la protecția animalelor. În acest scop Asociația apelează la câțiva voluntari. (se prezintă contractul de voluntariat). În contract este prevăzut ca Asociația să ramburseze voluntarului cheltuielile cu transportul efectuate pentru realizarea activităţii. Din casierie se acordă un avans voluntarului pentru transport. Pe baza biletelor de transport în comun se decontează transportul. Suma plătită de Asociație ca avans este mai mare cu 5% decât suma decontată. Se vor regularize diferențele.
În cadrul acestei campanii voluntarii asociației vor vizita câteva școli primare unde vor discuta cu elevii și le vor distribui câteva materiale educaționale. Veți avea în vedere următoarele:

 Asociația va achiziționa de la o librărie înregistrată în scop de TVA cărticele intitulate Sănătatea cățelușului meu pe care le vor distribui elevilor;
 Asociația va achiziționa de la o persoană juridică înregistrată în scop de TVA pisicuțe și cățeluși de pluș pe care le vor distribui elevilor. Înainte de campanie asociația trimite jucăriile de pluș unei persoane juridice înregistrate în scop de TVA pentru a le inscripționa cu numele său.

LUNA MARTIE:

 Asociația primește de la constructorul clinicii veterinare ultima factură. Clădirea este recepționată în luna martie.

 Asociația achiziționează de la același furnizor din Italia înregistrat în scop de TVA un nou sistem de camere de luat vederi. Sistemul este pus în funcțiune la data achiziției. Prin achiziția sistemului se depășește plafonul de 10.000 euro. Veți întocmi formularul 301.

 Asociația achiziționează de la o persoană juridică neînregistrată în scop de TVA castronele pentru mâncare, lese, botnițe, colivii pentru peruși etc, care vor fi utilizate atât pentru activitatea non-profit, cât și pentru activitatea economică. Jumătate din ele vor fi date în consum. 

 Începând cu luna martie, în baza unui contract, asociația încasează lunar de la o firmă chirie pentru plasarea pe fațada clădirii a unor reclame la produsele firmei în cauză (mâncare pentru pisici). Firma este o persoană juridică română înregistrată în scop de TVA și nu a optat pentru taxare din punctual de vedere al TVA.

 Încasează sumele primite din impozitul pe venit datorat de persoanele fizice. (se prezintă formularul 230).

 Începând cu luna martie pensiunea primește primele animale de companie ai căror stăpâni pleacă în vacanță. Este vorba de patru cățeluși care vor fi cazați o săptămână. La primirea cățeilor asociația încasează de la proprietari un avans de bani. La sfârșitul săptămânii, când proprietarii își vor recupera animalele de companie se emite și încasează factura finală care cuprinde două poziții: cazare și hrană. Înainte de cazarea cățelușilor asociația se aprovizionează cu hrană pentru câini de la un furnizor persoană juridică înregistrată în scop de TVA, din care va fi consumată pentru hrana cățeilor cazați doar 1/3. Restul va fi folosită pentru cățeii aflați în îngrijirea asociației.

 O persoană fizică este interesată de adopția unui cățeluș. În urma unei vizite asociația îi dă spre adopție unul dintre cățelușii aflați în îngrijire.

OPERAŢIUNI DERULATE ÎN TRIMESTRUL II:

 Pentru deplasarea voluntarilor la domiciliul proprietarilor care optează pentru serviciul la domiciliu, asociația achiziționează un autoturism de la o persoană juridică înregistrată în scop de TVA. Autoturismul este pus în funcțiune la data achiziției. 

 În ziua următoare achiziției asociația va înregistra un bon de benzină, benzinăria fiind persoană juridică română înregistrată în scop de TVA. 

 În luna aprilie proprietarii unor pisicuțe pleacă în delegație și apelează la serviciile asociației optând pentru vizitele la domiciliu. Pentru acest serviciu asociația apelează la câțiva voluntari. Din casierie se acordă un avans voluntarului pentru transport. Pe baza boburilor de benzină se decontează transportul. Suma plătită de Asociație ca avans este mai mică cu 5% decât suma decontată. Se vor regularize diferențele.

 La întoarcerea proprietarului asociația emite factura care cuprinde: cheltuielile cu hrana și transportul voluntarului.

 Asociația importă de la același furnizor din SUA aparatură medicală. Veți stabili taxa vamală și cursul de schimb la data achiziției. Aparatura medicală este pusă în funcțiune la data achiziției. Veți alege perioada de amortizare și veți avea în vedere ca amortizarea contabilă să fie diferită de cea fiscală.

 În luna mai în vederea începerii cursurilor de călărie asociația achiziționează de la o persoană juridică înregistrată în scop de TVA 25 de ponei. Peste câteva zile unul dintre ponei se îmbolnăvește și cu tot efortul medicului veterinar moare.

 Tot în luna mai asociația achiziționează de la o persoană juridică înregistrată în scop de TVA pentru fiecare ponei în parte harnașamente (șa, căpăstru, etc), date în consum la data achiziției.

 Pentru a putea calcula costul unei ore de curs/copil veți avea în vedere următoarele cheltuieli pe care le veți contabiliza:

▪ Costuri fixe lunare: 
 Îngrijire ponei hrană (fân, concentrate), paie/rumeguș, veterinar, deparazități/vaccinuri, potcovar, etc;
 Personal: instructor călărie, îngrijitor ponei, etc
 Utilități: apă, electricitate, etc
▪ Costuri variabile pe oră:  echipament (șa, cască, etc), perii, apă, gustări pentru copii.

 În aceeași lună, precum și în lunile următoare veți contabiliza  facturile emise pentru cursurile de călărie.

 În luna iunie se organizează un eveniment ocazional  de strângere de fonduri pentru sterilizări gratuite care se vor realiza în clinica asociației în fiecare vineri între orele 9-15. Participanții vor urmări un mic spectacol de călărie oferit de copii care au participat la cursurile de călărie. Veți avea în vedere contabilizarea veniturilor și cheltuielilor din următoarea structură de buget: 

	STRUCTURĂ BUGET
	SUME

	I.VENITURI
	

	1.Donații directe:
	

	        Cash
	

	         Card/POS
	

	         Transfer bancar/QR code
	

	2.Vânzare bilete (Nr bilete x preț bilet) 
	

	3.Vânzare produse:
	

	        Handmade: săpunuri handmade în formă de lăbuțe de cățel.
Veți avea în vedere calculul costului de producție (bază săpun, colorant, parfum, forme, ambalaj, cheltuieli indirecte pe care le veți propune dumneavoastră)
	

	        Obiecte promo (calendare cu cățeluși comandate și achiziționate de la un centru specializat) 
	

	        Produse donate (tricouri cu pisicuțe comandate și achiziționate de la un centru specializat )
	

	Total vânzări
	

	4.Sponsorizări
	

	        Sponsori financiari   
	

	        Sponsorizări în produse (cuști, colivii, medicamente, pliculețe/saci cu mâncare, etc)
	

	
	

	II.CHELTUIELI
	

	1.Logistică
	

	      Închiriere locație (exemplu o arenă, un cort, etc)
	

	      Transport animale
	

	      Harnașament, accesorii
	

	2.Promovare și comunicare
	

	      Afișe
	

	      Bannere
	

	      Materiale informative
	

	3.Echipamante și servicii
	

	      Sonorizare
	

	4.Consumabile
	

	     Apă, sucuri cafea pentru voluntari
	

	     Pungi, ambalaje
	



 Tot în luna iunie proprietarii a trei câini de rasă solicită asociației serviciile de dresaj. Durata dresajului este de trei luni, timp în care cățeii vor  beneficia de facilitățile pensiunii în ceea ce privește cazarea și hrana, și dacă este cazul de serviciile veterinare. La sfârșitul perioadei se emite factura care va cuprinde trei poziții: cazare, hrană și servicii veterinare.

OPERAŢIUNI DERULATE ÎN TRIMESTRUL III:

 Asociația primeşte în luna iulie aprobare pentru finanţarea unui proiect din fonduri nerambursabile în vederea construirii unor padocuri pentru căței adunați de pe stradă.  Proiectul se derulează pe parcursul a trei luni. În bugetul de cheltuieli al proiectului au fost prevăzute și aprobate următoarele cheltuieli eligibile:

 achiziția unui teren de la o persoană juridică înregistrată în scop de TVA;
 amenajarea terenului cu un covor de gazon;
achiziția țarcului și betonarea accesului; 
 montarea acoperișului;
 salarii;
 servicii audit proiect.

 Suma totală aprobată a fondurilor aferente proiectului este mai mică decât valoarea bugetului aprobat.

 În prima lună se înregistrează următoarele cheltuieli: achiziție teren, montare gazon. Totodată se încasează o pătrime din fonduri.

 În cea de a doua lună se înregistrează următoarele cheltuieli: achiziția țarcului, betonarea acestuia și montarea acoperișului. Totodată se încasează o pătrime din fonduri.

 În ultima lună se realizează auditul proiectului și se va încasa restul finanțării.

OPERAŢIUNI DERULATE ÎN TRIMESTRUL IV:

 În afara cerințelor enumerate veți propune și veți contabiliza:

desfășurarea unor activități non-profit alese de dumneavoastră (4 operații).
desfășurarea unor activități economice alese de dumneavoastră (4 operații). 
desfășurarea unor activități comune (non-profit și economice) alese de dumneavoastră (4 operații).

 La sfârșitul exercițiului financiar, cu ocazia inventarierii, se constată o depreciere a stocurilor în valoare de 4% (cele din activitatea non-profit) și 2% pentru cele din activitatea economică. 

 La inventar pentru stocurile folosite exclusiv în activitatea economică se constată un minus în gestiune, care în urma verificărilor efectuate va fi imputat unui angajat.

 La inventar se constată că o parte din mâncarea rămasă este expirată.

 La inventar pentru imobilizările folosite exclusiv în activitatea non-profit se constată un plus în gestiune.

 Pe baza cheilor de repartizare, veți delimita cheltuielile în cheltuieli aferente activității non-profit și activității economice. Veți justifica alegerea cheilor de repartizare. 
ATENȚIE: Modul de calcul și repartizarea cheltuielilor comune trebuie prezentat în documentul Word împreună cu explicațiile care se impun.

 Pentru activitatea economică veți prezenta explicit modul de calcul al impozitului datorat de asociație punând în evidență:
 calculul rezultatului contabil înainte de impozitare;
 calculul rezultatului fiscal, justificând cheltuielile nedeductibile și veniturile neimpozabile;
 calculul impozitului;

 Veți înregistra în contabilitate:
 impozitul datorat;
 veți închide contul corespunzător de cheltuieli.

 Veți înregistra în contabilitate:
 repartizări din profitul activității economice;
 repartizări din excedentul activității non-profit.

 Întocmirea situațiilor financiare:
 NU se realizează prin generare automată din programul de contabilitate;
 Este obligatorie utilizarea formularului pus la dispoziție de ANAF și completarea manuală de către stagiar.
 La finalul documentului Word veți scrie o frază despre documentele pe care le-ați cuprins în situațiile financiare (de exemplu Bilanț/Bilanț prescurtat), complexitatea informațiilor prezentate (de exemplu în cazul Declarației privind trezoreria) justificând alegerea documentului selectat pentru cuprindere în proiect.

